Suchinthana/ta-wikipedia huggingface dataset:
பகேல்கண்ட்

பகேல்கண்ட்  அல்லது வகேல்கண்ட் (Bagelkhand)  புவியியல் மண்டலம்  என்பது  மத்திய இந்தியாவின் விந்திய மலைத்தொடர்களில் அமைந்த மத்தியப் பிரதேசத்தின் வடகிழக்கு மற்றும் உத்தரப் பிரதேசத்தின் தென்கிழக்கு பகுதிகளாகும்.

புவியியல்
பகேல்கண்ட் புவியியல் பகுதியில் மத்தியப் பிரதேசத்தின்  ரேவா மாவட்டம், சத்னா மாவட்டம்,  ஷட்டோல் மாவட்டம், சித்தி மாவட்டம் மற்றும் சிங்கரௌலி மாவட்டங்களும் மற்றும் உத்தரப் பிரதேசத்தின் சித்திரக்கூட மாவட்டம் அடங்கியுள்ளது. 
பகேல்கண்ட் மண்டலம் வடக்கிலும், கிழக்கிலும் கங்கைச் சமவெளியாலும், மேற்கில் புந்தேல்கண்ட் மண்டலத்தாலும், தெற்கில் விந்திய மலைத்தொடராலும் சூழப்பட்டுள்ளது.

பகேல்கண்ட் பகுதிகளை  இராஜபுத்திர சோலாங்கியின் வகேலா குல மன்னர்களால் ஆளப்பட்டதால் இப்பகுதிக்கு வகேல்கண்ட் அல்லது பகேல்கண்ட் எனப் பெயராயிற்று.
 
மத்திய பிரதேச பகேல்கண்ட் மண்டலத்தை விந்திய மண்டலம் என்றும் அழைப்பர்.

இதனையும் காண்க

 பூர்வாஞ்சல்
 தோவாப்
 அவத்
 புந்தேல்கண்ட்
 ரோகில்கண்ட்
 விந்தியப் பிரதேசம்
 காந்தேஷ் பிரதேசம்

மேற்கோள்கள்

வெளி இணைப்புகள்
Bagelkhand

மத்தியப் பிரதேசப் புவியியல்
உத்தரப் பிரதேசப் புவியியல்  
இந்தியப் புவியியல்
திருநந்திக்கரை குகைக் கோயில்

திருநந்திக்கரை குகைக் கோயில் (Thirunandikkara Cave Temple) என்பது கி.பி. ஏழு, எட்டாம் நூற்றாண்டில் பாறையைக் குடைந்து அமைக்கப்பட்ட பல்லவர் கால குகைக் கோயில் ஆகும். இது திருநந்திக்கரை கோயிலின் ஒரு பகுதியாக உள்ளது. இது தமிழ்நாட்டின், கன்னியாகுமரி மாவட்டத்தில், திருவட்டாறு அருகே உள்ளது. அண்மைக் காலம்வரை, கோயிலை சுற்றியுள்ள பகுதிகள் கேரள பகுதிகளாக இருந்தன. இப்போது தமிழ்நாட்டின் அதிகார வரம்பின் கீழ் உள்ளது. இந்தக் குகைக்கோயில் முதலில் கி.பி. 7 ஆம் நூற்றாண்டு காலகட்டத்தில் சமணர்களுக்காக நிறுவப்பட்டது. பிற்காலத்தில் இந்து மதக் கோவிலாக மாறியது.

குகையின் மண்டபம் மிகுதியாக அலங்கரிக்கப்பட்ட ஓவியங்களைக் கொண்டிருந்ததாக கணிப்பு உள்ளது. இருப்பினும், தற்போது மங்கிய நிலையில் உள்ள ஓவியங்களே கடந்தகால ஓவியங்களை நினைவூட்டுவதாக உள்ளன. இந்த சுதை ஓவியங்கள் கி.பி 9-10 ஆம் நூற்றாண்டுக்கு முந்தைய  ஓவியங்கள் ஆகும். முற்காலச் சுவரோவியங்கள் சில கேரள பாணியில் உள்ளன. இந்த ஓவியங்கள் காவியக் கதைகளான இராமாயணம் மற்றும் மகாபாரதக் கதைக் காட்சிகளை சித்தரிக்கின்றன. இந்த குகைச் சுவரோவியங்கள் கேரள பாணி பழமையான ஓவியங்களின் எடுத்துக்காட்டுகளாக கூறப்படுகிறது.

இயற்கையான நிறமிகள் மற்றும் தாவர நிறங்கள் ஆகியவற்றைக் கொண்டே பழங்காலத்தின் பாரம்பரிய சுவர் ஓவியங்கள் வரையப்பட்டன. இந்த ஓவியக் கலை கேரள மாநிலம் காலடியில் உள்ள ஸ்ரீ சங்கரா சமஸ்கிருத கல்லூரியிலும்,  குருவாயூர் கோவிலின் ஆதரவு பெற்ற ஒரு சுவர்ரோவியக் கலைப் பள்ளியிலும் ஆராய்ச்சி செய்தும், அங்கு சுவர் ஓவியக் கலையைக் கற்பித்தலிலும் ஈடுபட்டு வருகின்ற கலைஞர்களின் பணியால் இந்த ஓவியக் கலை, ஒரு புதிய தலைமுறைக் கலைஞர்களால் புதுப்பிக்கப்பட்டு வருகிறது.

மேற்கோள்கள் 

தமிழக தொல்லியற்களங்கள்
தமிழ்நாட்டில் உள்ள குகைகள்
கன்னியாகுமரி மாவட்டத்திலுள்ள இந்துக் கோயில்கள்
1936 கேஎல்எம் கிராய்டன் விபத்து

1936 கேஎல்எம் கிராய்டன் விபத்து (1936 KLM Croydon accident) எனும் இது, 1936-ஆம் ஆண்டு, டிசம்பர் 9-ஆம் நாளன்று, கேஎல்எம் விமான நிறுவனம் இயக்கிவரும் "டக்ளஸ் டிசி 2-115ஈ" (Douglas DC-2-115E) (பதிவு எண்:PH-AKL) வகையை சார்ந்த "லிஜ்ச்ட்டர்" (Lijster (Turdidae) (தமிழில்: அமெரிக்க பாடும் பறவை) எனும் பெயருடைய வானூர்தி ஒன்று, வழமையாக திட்டமிட்டப்படி, தெற்கு இலண்டனில் உள்ள கிராய்டன் விமான நிலையத்திலிருந்து, நெதர்லாந்து நாட்டின் தலைநகரான ஆம்ஸ்டர்டாமுக்கு புறப்படும் தருணத்தில் மூடுபனி காரணமாக விபத்துக்குள்ளான நிகழ்வாகும். இப்பயணத்தின்போது சேவைப் பணியாளர்கள் 4 பேர்களும், பயணிகள் 13 பேர்களுமாக மொத்தம் 17 பேர்கள் இருந்துள்ளனர். இந்தத் திடீர் வானூர்தி விபத்தில், பணியாளர்கள் மூவரும், பயணிகள் 12 பேர்களும் கொல்லப்பட்டு, இருதரப்பிலும் தலா ஒருவரென்று இருவர் காயங்களுடன் உயிர்த்தப்பினார்கள்..

மேற்கோள்கள்    

1936 இல் வானூர்தி விபத்துகளும் நிகழ்வுகளும்
திருவரங்கம் தீவு

திருவரங்கம் தீவு (Srirangam Island) என்பது ஓர் ஆற்றுத் தீவு ஆகும்  இது தமிழ்நாட்டின் திருச்சிராப்பள்ளி மாநகரை ஒட்டிய ஒரு பகுதியாக உள்ளது. இது காவிரி ஆறு அதன் கிளை ஆறான கொள்ளிடம் ஆறு ஆகியவற்றால் உருவான தீவு ஆகும்.  தீவின் நீளம் 19 மைல் (31 கி.மீ.) அகலம் 1.5 மைல்கள் (2.4 கி.மீ.) கொண்டதாக உள்ளது. தீவின் எல்லைகளாக மேற்கில்  மேலணையும், கிழக்கே கல்லணையும் உள்ளன. திருவரங்கம் நகரம், ஒரு முக்கிய இந்து வைணவ யாத்திரைத் தலமாக, இந்தத் தீவின் மையத்தில் அமைந்துள்ளது.

தீவின் பெரும் பகுதி திருச்சிராப்பள்ளி மாநகராட்சியின் எல்லைக்குட்பட்டதாகவும், திருவரங்கம் மண்டலத்தின் ஒரு பகுதியாகவும், திருவரங்கம், திருவானைக்காவல், சீனிவாச நகர், கீதாபுரம், மேலூர், திருவளர்சோலை ஆகிய புறநகர் பகுதிகள் அடங்கியுள்ள பகுதியாகவும் உள்ளது.

மேற்கோள்கள்  

தமிழ் நாட்டிலுள்ள தீவுகள்
காவிரி ஆறு
திருச்சிராப்பள்ளியின் புவியியல்
யுனைடெட் ஏர்லைன்ஸ் பயணம் 34

யுனைடெட் ஏர்லைன்ஸ் பயணம் 34 (United Airlines Trip 34) எனப்படும் இது, 1936-ஆம் ஆண்டு, டிசம்பர் 27-ஆம் நாளன்று, காலை வழமையாக திட்டமிட்டப்படி, யுனைடெட் ஏர்லைன்ஸ் நிறுவனம் இயக்கி வந்த "போயிங் 247டி" (Boeing 247D) (பதிவு எண்:NC13355) வகையை சார்ந்த  வானூர்தி ஒன்று, அமெரிக்காவின், கலிபோர்னியா மாகாணத்தில் உள்ள, சான் பிரான்சிஸ்கோ முதன்மை நகரிலிருந்து - அதே மாநிலத்தின் மற்றொரு மாபெரும் நகரமான லாஸ் ஏஞ்சலசுக்கு மேற்கொண்ட பறப்பு ஆகும். அன்றைய பறப்பின்போது காலை 7:38 மணியக்கு விமானிகள் பிழையின் காரணமாக விபத்துக்குள்ளானது. இப்பயணத்தின்போது சேவைப் பணியாளர்கள் மூவர்களும், பயணிகள் 9 பேர்களுமாக மொத்தம் 12 பேர்கள் இருந்துள்ளனர். இணை விமானியின் தவறான காலநிலை கணிப்பால் நிகழ்ந்த இவ்வானூர்தி விபத்தில், பணியாளர்கள் மூவரும், பயணிகள் 12 பேர்களும் (பயணித்த அனைவரும்) கொல்லப்பட்டனர்.

மேற்கோள்கள்    

1936 இல் வானூர்தி விபத்துகளும் நிகழ்வுகளும்
கிர்நார்

கிர்நார் மலை அல்லது ரைவத மலை (Girnar or Revatak Pravata) , இந்திய மாநிலமான குஜராத்தின் ஜூனாகாத்  மாவட்டத்தின் தலைமையிடமான ஜூனாகத் நகரத்திலிருந்து நான்கு கிலோ மீட்டர் தொலைவில் உள்ளது.  பௌத்தர்களும், இந்துக்களும் மற்றும் சமணர்களும் கிர்நார் மலையைப் புனித தலமாக கருதுகின்றனர். 3661 அடி உயரம் கொண்ட கிர்நார் மலை 3,800 படிகளுடன் கூடியது.  இதிகாச, புராணங்களில் இம்மலையை ரைவத மலை எனக்குறித்துள்ளது. இங்கு பேரரசர் அசோகரின் பாறைக் கல்வெட்டு உள்ளது. இது ஜூனாகத் நகரத்திற்கு கிழக்கில் 33 கிலோ மீட்டர் தொலைவில் உள்ளது.

மகாதேவர் கோயில் கொண்ட கிர்நார் மலை, இமயமலையை விட மிகப்பழமையானது. இம்மலைகளில் கிர்நார் சமணக் கோயில்கள் உள்ளது.

தொன்ம வரலாறு
தத்தாத்ரேயர் கிர்நார் மலைப் பகுதிகளில் தங்கி வாழ்ந்தாக இந்துக்கள் கருதுகின்றனர். 22வது சமண சமய தீர்த்தங்கரான நேமிநாதர்  கிர்நார் மலையில் முக்தி அடைந்தவர். தாமோதரன் கிர்நார் மலையின் அதிபதியாகப் போற்றப்படுவதால், இம்மலைய வைணவர்களும் புனிதமாக கருதுகின்றனர். தொன்ம காலத்தில் இம்மலையை ரைவத மலை என்று அழைத்தனர். தத்தாத்ரேயர் இம்மலையில் பலகாலம் தங்கியிருந்தாக கருதப்படுகிறது.

கிர்நார் மலைக் குகையில் முசுகுந்த சக்கரவர்த்தி நீண்ட கால துயில் கொண்டிருகையில், கிருட்டிணனைத் துரத்திக் கொல்ல வந்த காலயவனன் எனும் அரக்கன், குகையில் உறங்கிக் கொண்டிருந்த முசுகுந்தனை கிருஷ்ணன் என நினத்து எழுப்பியதால், முசுகுந்தனின் கண் பார்வை பட்டவுடன் காலயவனன் எரிந்து சாம்பலானான். பின்னர் கிருஷ்ணரின் அறிவுரைப் படி முசுகுந்தன் பத்ரிநாத்திற்குச் சென்று தவமிருந்து வீடுபேறு பெற்றார்.

மலைக் கோயில்கள்

3666 அடி உயரமும், 4, 000 படிக்கட்டுகளும் கொண்ட கிர்நார் மலையில் பல இடங்களில் சமண தீர்த்தங்கரகளின் கோயில்கள், மகாதேவர் கோயில், கோர்க்கநாதர்  மற்றும் தத்தாத்ரேயர் கோயிலும் உள்ளது.
குஜராத் மாநிலத்தின் மிக உயரந்த மலையான கிர்நார் மலையின் ஐந்து கொடுமுடியின் கீழ் 866 இந்து மற்றும் சமணர் கோயில்கள்  பரவி உள்ளது.

திருவிழாக்களும் பண்டிகைகளும்
சமணர்களுக்கு கிர்நார் மலையை வலம் வருதல் முக்கிய விரதமாக உள்ளது. இந்துகளுக்கு மகா சிவராத்திரி  விரதமாக உள்ளது.

அசோகரின் கல்வெட்டுகள்
 அசோகரின் 3 பெரும்பாறைக்  கல்வெட்டுகளில் இரண்டில் ஒன்று குஜராத் மாநிலத்தின் ஜூனாகத்  நகரத்திலும், மற்றொன்று ஜூனாகத்  அருகே அமைந்த கிர்நார் மலையில் உள்ளது.

போக்குவரத்து வசதிகள்

பேருந்து
கிர்நார் மலை, அகமதாபாத்திலிருந்து 327 கிலோ மீட்டரும், ராஜ்கோட்டிலிருந்து 102 கிலோ மீட்டரும், போர்பந்தரிலிருந்து 113 கிலோ மீட்டர் தொலைவிலும் உள்ளது.  சிற்றுந்து மற்றும் பேருந்துகளே சிறந்த பயணச் சாதனம் ஆகும்.

தொடருந்து
அகமதாபாத் மற்றும் ராஜ்கோட் நகரங்கங்களிலிருந்து வேராவல் செல்லும் தொடருந்துகள் மூலம் ஜூனாகத் நகரத்தில் இறங்கி பின்னர் கிர்நார் மலையை அடையலாம்.

படக்காட்சிகள்

இதனையும் காண்க
 ரைவத மலை
 கிர்நார் சமணக் கோயில்கள் 
 அசோகர் கல்வெட்டுக்கள்
 குஜராத்தில் சமணம்
 சமணப் புனிதத் தலங்கள்

மேற்கோள்கள்

வெளி இணைப்புகள்
  Mt. Girnar 
கிர்நார் மலை – காணொலி 

குஜராத்தின் புவியியல்
சமணக் கோயில்கள்
குஜராத் மாநிலத்திலுள்ள ஊர்களும் நகரங்களும்
இந்தியக் கல்வெட்டுகள்
இந்திய மலைகள்
ஜூனாகத் மாவட்டம்
குசராத்தில் சுற்றுலாத்துறை
இந்திய மாநிலங்களின் உயர்ந்த சிகரங்கள்
குஜராத்தின் தொல்லியற்களங்கள்
இந்தியத் தொல்லியற்களங்கள்
இந்து புனிதத் தலங்கள்
மாஜுலி

மாஜுலி (ஒலிப்பு: ˈmʌʤʊlɪ) (அசாமியம்:মাজুলী}}, ஆங்கிலம்:Majuli)
 என்பது உலகின் மிகப்பெரிய ஆற்றுத் தீவாகும். இந்த தீவு இந்தியாவின்  அசாம் மாநிலத்தில் அமைந்துள்ளது. பிரம்மபுத்திரா ஆற்றினால் நாலாபுறமும் சூழப்பட்ட இந்த நிலப்பகுதி 352 சதுர கி.மீ பரப்பளவு கொண்டது. அசாம் அரசு மாஜுலி பகுதியை மாவட்டமாக தரமுயர்த்தியுள்ளது. இதனையடுத்து இந்தியாவின் முதல் தீவு மாவட்டமாக மாஜுலி உதயமானது.
அசம் தலைநகரான குவாஹாட்டியில் இருந்து சுமார் 350 கி.மீ தொலைவில் உள்ளது. இந்த தீவில் சுமார் 144 கிராமங்கள் உள்ளன. இங்கு கிட்டத்தட்ட 1,50,000 மக்கள் வாழ்கின்றனர்.

சுற்றுலா
ஜோர்ஹாட்டில் இருந்து சுமார் 20 கி.மீ தொலைவில் உள்ளது. இங்குள்ள பறவைகளைக் காணவும், பழங்குடியினரின் கைவினைப் பொருட்களை வாங்கவும், தீவினை சுற்றிப்பார்க்கவும் சுற்றுலாப் பயணிகள் வருகின்றனர்.

அரசியல்
இந்த மாவட்டம் மாஜுலி சட்டமன்றத் தொகுதிக்கும் லக்கிம்பூர் மக்களவைத் தொகுதிக்கும் உட்பட்டது.

மேற்கோள்கள்

அசாமிலுள்ள தீவுகள்
இந்தியத் தீவுகள்
அசாம் மாவட்டங்கள்
முதலாம் ருத்திரதாமன்

முதலாம் ருத்திரதாமன் (ஆட்சிக் காலம்:130–150), மேற்கு  இந்தியாவை ஆண்ட மகா சத்திரபதி ஆவார். இவர் சகர்கள் இனத்தை சேர்ந்த மேற்கு சத்ரபதி பேரரசர் சஸ்தானவின் பேரன் ஆவார்.சாதவாகனப் பேரரசின் வீழ்ச்சிக்கு முதலாம் ருத்திரதாமன் காரணமானார்.

வரலாறு 
சக குலத்தைச் சேர்ந்த முதலாம் ருத்தரதாமன், தன்னை  மகா சத்திரபதியாக அறிவித்துக் கொண்டு, பரத கண்டத்தின் மேற்கு பகுதிகளை கி பி130–150 முடிய ஆண்டவர். இவர் ஒரு இந்துப் பெண்ணை திருமணம் செய்து கொண்டு, தானும் இந்து சமயத்தவராக மாறியவர்.

சாதவாகனர்களின் மீதான வெற்றி
முதலாம் ருத்திரதாமன் சாதவாகனர்களுடன் திருமண உறவுகள் கொண்டிருந்தான். தன் மருமகனான  வசிஷ்டிபுத்திர சதகர்ணிக்கு திருமணப் பரிசாக, அபராந்தா எனும் நிலப்பரப்பை வழங்கினான்.

ருத்திரதாமன்  தற்கால அரியானாவின் யௌதேயர்களை வென்றதாக கிர்நார் மலைக் கல்வெட்டுகள் கூறுகிறது.

கல்வெட்டுக் குறிப்புகள்

 

கிபி 150 காலத்திய முதலாம் ருத்திரதாமனின் ஜுனாகத் சமசுகிருத மொழி கல்வெட்டு மூலம் அவர் இந்துப் பண்பாடு, கலை மற்றும் சமஸ்கிருத மொழிக்கு அளித்த ஆதரவு தெரியவருகிறது. credits Rudradāman I with supporting the cultural arts and Sanskrit 
[[File:Ashoka Rock Edict at Junagadh.jpg|thumb| அசோகரின் ஜூனகாத் பாறைக் கல்வெட்டில், முதலாம் ருத்திரதாமன் மற்றும் 

கிரேக்க எழுத்தாளர் யவனஸ்வரர் கிரேக்கத்திலிருந்து சமஸ்கிருதத்திற்கு யவன ஜாதகா நூலை மொழி பெயர்த்தபோது, ஆட்சி செய்த அரசர் என்றும் ருத்ரதாமன் என அறியப்படுகிறார்.  இது இந்தியாவில் ஜோதிடத்தின் மீது தாக்கம் செய்தது. ருத்ரதாமன் உஜ்ஜயினியிலிருந்து ஆட்சி செய்ததாக நம்புகிறார்கள்.

வீழ்ச்சி
போர்க் குணம் கொண்ட யௌதேயர்களாலும், நாகர் இனத்தவர்களாலும், ருத்தரதாமனின் பேரரசு வீழ்ச்சி காணத் தொடங்கியது.

இதனையும் காண்க
 மேற்கு சத்ரபதிகள்
 நகபானர் 
 இரண்டாம் ருத்திரசேனர் 
 இரண்டாம் ருத்திரசிம்மன்
 மூன்றாம் ருத்திரசிம்மன்  
 தேவ்னி மோரி

அடிக்குறிப்புகள்

மேற்கோள்கள்
 Todd, James - The Annals and Antiquities of Rajasthan, Rajputana Publications, 1942
 Michell, George - PRINCELY RAJASTHAN - Rajput Palaces and Mansions, Oriental Books, 1992
 Rosenfield, "The dynastic art of the Kushans"

 Buddhist critical spirituality: Prajñā and Śūnyatā, by Shōhei Ichimura, Motilal Banarsidass Publishers (2001),

வெளி இணைப்புகள்
Coins of the Western Satraps 
 Coins of Rudradaman I

இந்தியப் பேரரசர்கள்
மகாராட்டிர வரலாறு
இராஜஸ்தான் வரலாறு
குசராத் வரலாறு
மகாராட்டிர வரலாறு
மத்தியப் பிரதேச வரலாறு
சிதியர்கள்
ராச்மா

சிவப்பு காராமணி (Kidney bean) இப்பருப்பு பொதுவாக அவரை வகையைச் சார்ந்த உணவுப்பொருள் ஆகும். இதன் வடிவம் சிறுநீரகம் போல் இருப்பதால் இதற்கு இப்பெயர் வந்திருக்கலாம் என்று கூறப்படுகிறது. அட்சுக் பீன்சுவிலிருந்து வேறுபடுத்தப்பார்ப்பது கொஞ்சம் கடினம். இப்பயறு சிகப்பும் பழுப்பு நிறமும் கலந்து காணப்படுகிறது. வட இந்தியப்பகுதிகளில் அதிகமாக உணவாக எடுத்துக்கொள்ளப்படுகிறது.

ஊட்டசத்து
இதில் பொட்டாசியம், மக்னீசியம், கனிமச்சத்து, நார்ச்சத்து, இரும்புச்சத்து, சோடியம், உயிர்ச்சத்து பி6 மற்றும் புரதம் போன்ற சத்துக்கள் காணப்படுகிறது. மேலும் இதில் மிகுதியாகக் காணப்படும் ஃபோலேட் என்ற சத்தானது ஹோமோசிஸ்டீனைக் குறைத்து இதய நோயைத் தடுக்கிறது.

மேற்கோள்கள் 

பருப்புகள்
உணவு தொடர்பான பட்டியல்கள்
மேற்கத்திய எயார் எக்சுபிரசு வானூர்தி 7

மேற்கத்திய எயார் எக்சுபிரசு வானூர்தி 7 (Western Air Express Flight 7) எனும் இது, 1937-ஆம் ஆண்டு, சனவரி 12-ஆம் நாளன்று, அட்டவணைப்படுத்தப்பட்ட உள்நாட்டு பயணிகள் வானூர்தி ஒன்று, அமெரிக்காவின் யூட்டா மாநிலத்தின் தலைநகரான சால்ட் லேக் நகரிலிருந்து, அந்நாட்டின் மற்றொரு மாநிலமான கலிபோர்னியாவிலுள்ள 'புர்பாங்க்' (Burbank) எனும் நகருக்கு மேற்கொண்ட பறப்பின்போது, நிலப்பரப்புக்கு  கட்டுப்படுத்தப்பட்ட வானூர்தியின் (Controlled flight into terrain) காரணமாக, கலிபோர்னியாவிலுள்ள "நியூஹால்" (Newhall) என்னுமிடத்தின் அருகே விழுந்து நொறுங்கி விபத்துக்குள்ளானது. இரட்டை இயந்திரம் பொருத்தப்பட்டிருந்த போயிங் 247D, (பதிவு NC13315) வானூர்தி, (காலை 11:00 மணியளவில்) சற்று காலத்திற்கெல்லாம் செயலிழந்தது. அச்சம்பவத்தின் போது வானூர்திக் குழுவில் 3 பேர்களும், பயணிகள் 10 பேர்களும் (மொத்தம் 13 பேர்கள்) பயணத்தை மேற்கொண்டிருந்தனர். பாதகமான வானிலையின் சூழ்நிலையில் நிகழ்ந்த இவ்விபத்தில், வானூர்தி சேவைப் பணியாளர் ஒருவரும், பயணிகளில் நால்வரும் மாண்டுபோக, குழுவில் இருவரும், பயணிகள் 6 பேரும் காயங்களுடன் மீண்டனர். "மேற்கத்திய ஏர்லைன்ஸ்" (Western Airlines) நிறுவனம் இயக்கிய இந்த "போயிங் 247D" வானூர்தி விபத்தில், சர்வதேசப் புகழ்பெற்ற சாகசக்காரரும், மற்றும் திரைப்பட தயாரிப்பாளருமான, "மார்ட்டின் அண்டு ஓசா ஜான்சன்" (Martin and Osa Johnson (1884, அக்டோபர் 9 – 1937, சனவரி 13) என்பவர் இறந்தது குறிப்பிடத்தக்கது.

மேற்கோள்கள்    

1937 இல் வானூர்தி விபத்துகளும் நிகழ்வுகளும்
கிளி மூக்கு கோழி

கிளி மூக்கு கோழிகள் அல்லது விசிறிவால் சேவல் என்பவை  இவை தமிழகத்துக்கே உரித்தான கோழி இனமாக கருதப்படுகிறது. என்றாலும், இது அசில் நாட்டுக் கோழியின் கலப்பினம் என்பதே கால்நடை நிபுணர்களின் கருத்து. இந்தச் சேவல்கள் கம்பீரத் தோற்றத்துடன் மூர்க்கமானவையாகக் கருதப்படுகின்றன. இவை பெரும்பாலும் சேவல் சண்டைக்காகவும், அழகுக்காகவும் வளர்க்கப்படுகின்றன. கோவை, பொள்ளாச்சி, நாமக்கல், திண்டுக்கல், உடுமலைப்பேட்டை ஆகிய பகுதிகளில் இந்த வகை சேவல்கள் அதிகமாக வளர்க்கப்படுகின்றன.

பெயரியல் 
இந்தக் கோழி இனங்களில் கிளியைப் போன்ற அலகினைக் கொண்டதால் கிளி மூக்கு சேவல் என்றும், இவற்றுக்கு மயிலைப் போல நீண்ட வால்கள் இருப்பதால் இதை 'விசிறிவால் சேவல்' என்றும், திண்டுக்கல் போன்ற பகுதிகளில் 'கிளிமூக்கு விசிறிவால் சேவல்' என்றும் அழைக்கின்றனர்.

இந்த இனங்களை மற்றக் கோழிகளைக் காட்டிலும் அதிக எடை கொண்டதால், இயல்பான இனப்பெருக்கம் நிகழ்வது கடினமாக உள்ளது. எனவே இனப்பெருக்கத்தில் கைமிதியாடுதல் போன்ற வழிமுறைகளை வளர்ப்பாளர்கள் கையாளுகிறார்கள்.

ஆரோக்கியமான கிளிமூக்குச் சேவல் ஒன்றின் உடல் எடை சுமார் 10 கிலோ. இதன் சராசரி உயரம் 2 அடி. இந்த வகைச் சேவல்களின் சராசரி வாழ்நாள் 5 முதல் 7 ஆண்டுகள். இவற்றின் விலை ரூ.15 ஆயிரம் முதல் ரூ.1 லட்சம்வரை உள்ளன. கிளி மூக்கு கோழிகளின் குஞ்சுகள் அதிக விலைக்கு விற்பனை வாய்ப்பினைக் கொண்டுள்ளன.

நிறத்தை அடிப்படையாகக்கொண்டு இவை கறுப்பு மயில், செங்கறுப்பு, செவலை, செங்கீரி, சாம்பல் பூதி, கொக்கு வெள்ளை, பொன்ரம் என்று பெயரிடப்படுகிறன.

மேற்கோள்கள் 

இந்தியாவில் தோன்றிய கோழி இனங்கள்
தமிழ்நாட்டில் கால்நடை வளர்ப்பு
பவநாத்

பவநாத் (Bhavnath)  இந்தியாவின் மாநிலமான குஜராத்தின் ஜூனாகாத் மாவட்டத்தின் தலைமையிடமான ஜூனாகத் நகரத்தின் அருகே கிர்நார் மலையின் அடிவாரத்தில் அமைந்த சிறு கிராமம் ஆகும்.

வரலாறு
கிர்நார் மலை அடிவாரத்தில் உள்ள பவநாத் கிராமத்தில் மகாதேவர் கோயில் உள்ளது.   பவநாத்தில் உள்ள கிர்நார் மலையில் அசோகர் கல்வெட்டுக்கள் உள்ளது.

விழாக்கள்
இந்து மற்றும் சமணர்களுக்கு புனிதமான பவநாத் கிராமத்தில், ஆண்டு தோறும், மகா சிவராத்திரியும் கிர்நார் கிரிவலம் விழாவும் சிறப்பாகக் கொண்டாடப்படுகின்றன. 

மாசி மாத மகா சிவராத்திரி ஒட்டி ஐந்து நாட்கள் நடைபெறும் விழாவின் போது இராஜஸ்தானின்  மேவார்,  குஜராத்தின்  கட்ச், உத்திரப் பிரதேசத்தின்  அயோத்தி மற்றும் மதுரா பகுதிகளிலிருந்து ஆயிரக்கணக்கான பக்தர்களும் நாகா சாதுக்களும் இங்கு வருகின்றனர். 

கிரிவலம் நிகழ்வின் போது தத்தாத்ரேயர் ஐந்து நாட்கள் பவநாத் கிராமத்தில் தங்கியிருப்பார் என இந்துக்கள் கருதுகிறார்கள்.

இதனையும் காண்க

 தில்வாரா சமணர் கோயில்
 பாலிதானா சமணக் கோயில்கள்
 தரங்கா சமணர் கோயில்கள்
 கிர்நார் சமணர் கோயில்கள்
சிதறால் மலைக் கோவில்
மேல் சித்தாமூர் சமணர் கோயில்

மேற்கோள்கள்

குஜராத் மாநிலத்திலுள்ள ஊர்களும் நகரங்களும்
ஜூனாகத் மாவட்டம்
கல்லானைக்குக் கரும்பருத்திய படலம்

கல் யானைக்குக் கரும்பு தந்த படலம் என்பது சிவபெருமானது அறுபத்து நான்கு திருவிளையாடல்களை விளக்கும் திருவிளையாடல் புராணம் நூலின் 21-ஆவது படலமாகும். (செய்யுள் பத்திகள்: 1357- 1385) இப்படலம் எல்லாம் வல்ல சித்தரான படலம் என்பதன் தொடர்ச்சியாக அமைந்துள்ளது.

சுருக்கம்

இறைவன் அபிசேகப் பாண்டியனுக்கு முக்தி அளிக்க எண்ணி மதுரைக்கு எல்லாம் வல்ல சித்தராக உருமாறி வந்தார். மக்களுக்கு அவர் செய்யும் சித்துகளைக் கேள்வியுற்ற மன்னன் சித்தரை அழைத்துவர மந்திரிமார்களை அனுப்பினார். ஆனால் அரசனே தன்னை வந்து காண வேண்டும் என்று சித்தர் மந்திரிகளைத் திருப்பி அனுப்பிவிட்டார்.

மந்திரிகள் வந்து சித்தர் கூறியதைத் தெரிவித்தும், அரசனே சித்தரைக் காணச் சென்றார். அங்குக் கூடியிருந்த மக்கள் அரசனுக்கு வணக்கத்தினைத் தெரிவித்து விலகி நின்றனர். அரசன் ஏன் சித்துகளை மதுரையில் வாழும் மக்களிடம் செய்து காட்டுகின்றார்கள். தங்களுக்கு என்ன வேண்டும் என்று கேட்டான். அதற்குச் சித்தர், தான் காசியிலிருந்து வருவதாகவும், தனக்கு ஒன்றும் தேவையில்லை என்றும், வேண்டுமானால் அரசன் வேண்டுவதைக் கேட்டுப் பெறலாம் என்றும் கூறினார்.

அரசன் சித்தரைச் சோதிக்க அருகில் கரும்பு வைத்திருந்த ஒருவரிடம் வாங்கி, இக்கரும்பினை இந்திர விமானத்தைத் தாங்கும் கல்யானை உண்ணும்படி செய்ய வேண்டும் என்றார். அதனை ஏற்ற சித்தர் கல்யானையைப் பார்க்க அக்கல்யானைக்கு உயிர்வந்து மன்னன் தந்த கரும்பினைத் தின்றது. அத்துடன் மன்னன் அணிந்திருந்த முத்துமாலையை பிடுங்கி உண்டது. இதனால் அரசன் கோபம் கொள்ள, சித்தரைக் காவலர்கள் தாக்க வந்தார்கள். சித்தர் காவலர்களைப் பார்க்க அனைவரும் சிலையாக நின்றனர்.

அரசன் சித்தரிடம் மன்னிப்புக் கேட்டு, தனக்குப் பிள்ளை வரம் வேண்டினான். அதைத் தந்த சித்தர் மறைந்தார். அபிஷேகப் பாண்டியனுக்கு விக்ரமன் என்ற ஆண்குழந்தை பிறந்து பல கலை கற்றுச் சிறந்து விளங்கினான். அபிசேகப் பாண்டியன் மகனுக்குப் பட்டாபிசேகம் செய்து முக்தி அடைந்தார்.

ஆதாரங்கள்

வெளி இணைப்புகள்
  மூன்றாவது - திருவாலவாய்க் காண்டம் 

திருவிளையாடல்கள்
1937 ஆத்திரேலிய ஏர்லைன்சு சடின்சன் விபத்து

1937 ஆத்திரேலிய ஏர்லைன்சு சடின்சன் விபத்து (1937 Airlines of Australia Stinson crash) எனும் இது, 1937 ஆம் ஆண்டு, பிப்ரவரி 19 இல் நடந்த ஒரு வானூர்தி விபத்தாகும். ஆத்திரேலிய ஏர்லைன்சுக்கு சொந்தமான "ஸ்டின்சன் மாடல் ஏ" (Stinson Model A) வகையைச் சார்ந்த, "பிரிஸ்பேன் நகரம்" (City of Brisbane) எனும் பெயருடைய வானூர்தி ஒன்று, ஆத்திரேலியாவின் குயின்சுலாந்து மாநிலத்தின் தலைநகரான பிரிஸ்பேனிலிருந்து - அந்நாட்டின் மிகப் பெரிய நகரமும், நியூ சவுத் வேல்ஸ் மாநிலத்தின் தலைநகரமுமான சிட்னிக்கு 2 விமானிகள், மற்றும் 5 பயணிகளையும் சுமந்துச் சென்ற அவ்வானூர்தி காணாமல்போனது. பின்பு, விபத்துக்குள்ளானதாக அறியப்பட்ட அந்த வானூர்தி விபத்தில், இரு விமானிகளும், இரண்டு பயணிகளும் கொல்லப்பட்டனர். மேலும், அவ்வானூர்தி விபத்தில் எஞ்சியிருந்த மூன்று பயணிகளில் ஒருவர், முதலுதவிக்கு முயற்சிக்கும் போது பலியானார்.

மேற்கோள்கள்    

1937 இல் வானூர்தி விபத்துகளும் நிகழ்வுகளும்
ஏ. ஜி. சுப்புராமன்

ஏ. ஜி. சுப்புராமன் (பிறப்பு: 30-09-1930: இறப்பு: 07-02-1986) இந்திய விடுதலை இயக்கத்தில் தனது தந்தை அ. எஸ். கோவிந்தராஜூலுவுடன் இணைந்து போராடியவர்.  26 வயதில் மதுரை  நகர் மன்றத் தலைவராக  1957 முதல் 1959 முடிய பணியாற்றும் போது, மதுரையில் பாதாள சாக்கடை திட்டத்தை விரிவுபடுத்தி, மதுரை அருகில் உள்ள அவனியாபுரத்தில்  மதுரை நகராட்சி புல்பண்ணை வளர்க்கும் திட்டத்தை உருவாக்கியவர்

அரசியல்
இவர் இந்திய மக்களவைக்கு இரண்டு முறை தேர்ந்தெடுக்கப்பட்டவர்.இந்திய தேசிய காங்கிரசு கட்சியின் சார்பாக 1980இல்   மதுரை மக்களவைத் தொகுதியில், தன்னை எதிர்த்து போட்டியிட்ட இந்திய பொதுவுடமைக் கட்சி (மார்க்சிஸ்ட்)  வேட்பாளாரை விட 69,195 வாக்குகள் கூடுதலாகப் பெற்று, ஏழாவது மக்களவைக்குத் தேர்ந்தெடுக்கப்பட்டார்.

ராஜீவ் காந்தியின் நம்பிக்கைக்கு பாத்திரமான ஏ. ஜி. சுப்பராமன், இந்திராகாந்தி படுகொலைக்குப் பின்னர் இந்திய தேசிய காங்கிரஸ் கட்சியின்  சார்பில், 24 டிசம்பர் 1984 ஆம் ஆண்டு நடைபெற்ற எட்டாவது மக்களவைத் தேர்தலில், மீண்டும் இரண்டாம் முறையாக மதுரை மக்களவைத் தொகுதியில் போட்டியிட்டு, தன்னை எதிர்த்து நின்ற இந்தியப் பொதுவுடமைக் கட்சி (மார்க்சிஸ்ட்) வேட்பாளர் என். சங்கரய்யாவை விட 1,73,011 வாக்குகள் கூடுதலாகப் பெற்று வெற்றி பெற்றார்.

பணிகள்
சிறந்த கால்பந்தாட்ட வீரரான சுப்பராமன் மதுரை தமுக்கம் திடலில் மூன்று முறை தமிழ்நாடு மாநில அளவிலான கால்பந்து போட்டிகளை நடத்தியவர். மேலும் தமிழ்நாடு கால்பந்தாட்ட சங்கத்தின் தலைமைப் பதவியில் செயல்பட்டவர்.

இந்திய அரசின் சார்பாக, அகில இந்திய சமாதானத் தூதுக் குழுவுடன் ருசியா, சுவீடன் போன்ற நாடுகளுக்கு சென்று வந்தவர்.

மறைவு
மதுரை நகர் மாவட்ட இந்திய தேசிய காங்கிரஸ் கட்சியின் தலைவரான ஏ. ஜி. சுப்பராமன் 7 பிப்ரவரி 1986இல்,  56வது அகவையில் மாரடைப்பால் காலமானார். பின்னர் இவரது மகன் வழக்கறிஞர் ஏ. ஜி. எஸ். இராம்பாபு, மதுரை  மக்களவைத் தொகுதியின் நாடாளுமன்ற உறுப்பினராக விளங்கியவர்.

மேற்கோள்கள்

வெளி இணைப்புகள்
 Kanyakumari grabs A. G. Subbaraman Trophy

1930 பிறப்புகள்
1986 இறப்புகள்
மதுரை மக்கள்
7வது மக்களவை உறுப்பினர்கள்
8வது மக்களவை உறுப்பினர்கள்
சௌராட்டிர நபர்கள்
மதுரை அரசியல்வாதிகள்
இந்திய தேசிய காங்கிரஸ் அரசியல்வாதிகள்
மதுரை மாவட்ட நபர்கள்
ஏ. ஜி. எஸ். இராம்பாபு

ஏ. ஜி. எஸ். இராம்பாபு (A. G. S. Ram Babu; 27 சூலை 1962 - 11 சனவரி 2022), முன்னாள் இந்திய நாடாளுமன்ற உறுப்பினரும், அரசியல்வாதியும் ஆவார்.  வழக்கறிஞரும், சமூகப் பணியாளருமான இவர் மதுரை மக்களவைத் தொகுதியின் மறைந்த முன்னாள் எட்டாவது மக்களவை உறுப்பினர் ஏ. ஜி. சுப்புராமனின் மகனாவார்.

அரசியல் 
ஏ. ஜி. எஸ். இராம்பாபு, மூன்று முறை மதுரை மக்களவைத் தொகுதியிலிருந்து  9, 10 மற்றும் 11ஆவது இந்திய நாடாளுமன்ற மக்களவை உறுப்பினராகத் தேர்ந்தெடுக்கப்பட்டவர். 
 முதன் முறையாக 1989இல் இந்திய தேசிய காங்கிரசு கட்சி சார்பாக மதுரை மக்களவைத் தொகுதியிலிருந்து தேர்ந்தெடுக்கப்பட்டார்.  இரண்டாம் முறையாக 1991இல் தமிழ் மாநில காங்கிரசு கட்சி சார்பாக போட்டியிட்டு இந்திய நாடாளுமன்றத்திற்குத் தேர்ந்தெடுக்கப்பட்டார். மூன்றாம் முறையாக மீண்டும் 1996இல் தமிழ் மாநில காங்கிரஸ் கட்சி சார்பாக போட்டியிட்டு, வென்று மதுரை மக்களவைத் தொகுதி உறுப்பினரானர்.

மறைவு 
கொரானா பெருந்தொற்று காரண்மாக தமது 60-வது அகவையில் மருத்துவமனையில் சிகிச்சை பலனின்றி 2022 சனவரி 11 அன்று மறைந்தார்.

மேற்கோள்கள் 

1962 பிறப்புகள்
2022 இறப்புகள்
மதுரை மக்கள்
சௌராட்டிரர்
சௌராட்டிர நபர்கள்
9வது மக்களவை உறுப்பினர்கள்
10வது மக்களவை உறுப்பினர்கள்
11வது மக்களவை உறுப்பினர்கள்
இருபதாம் நூற்றாண்டு இந்திய அரசியல்வாதிகள்
மதுரை அரசியல்வாதிகள்
இந்திய தேசிய காங்கிரஸ் அரசியல்வாதிகள்
தமிழ்நாட்டைச் சேர்ந்த மக்களவை உறுப்பினர்கள்
மதுரை மாவட்ட நபர்கள்
குன்னூர் தொடருந்து நிலையம்

குன்னூர் தொடருந்து நிலையம் (Coonoor railway station, நிலையக் குறியீடு:ONR) என்பது தமிழ்நாட்டின், நீலகிரி மாவட்டத்தில் உள்ள புகழ்வாய்ந்த மலைப் பிரதேசமும், நகருமான குன்னூரில் உள்ள ஒரு தொடருந்து நிலையமாகும். இந்தத் தொடருந்து நிலையம் நீலகிரி மலைத் தொடர் வண்டிப் பாதையின், ஒரு பகுதியாகும். இந்த தொடருந்து நிலையம் ஒரு உலக பாரம்பரியக் களமாகும். இந்த தொடருந்து நிலையம் உதகமண்டலத்திற்கு செல்லும் தொடருந்துகள் நின்று செல்லும் முதன்மையான நிலையம் ஆகும். இது தென்னக இரயில்வேக்கு உட்பட்ட சேலம் கோட்டத்தைச் சேர்ந்தது.

திட்டங்கள் மற்றும் மேம்பாடு
இந்திய இரயில்வேயின் அமிர்த பாரத் நிலையத் திட்டத்தின் கீழ் மேம்படுத்தப்படுவதற்கு தமிழ்நாட்டிலுள்ள 532 தொடருந்து நிலையங்களில் தேர்ந்தெடுக்கப்பட்ட 77 நிலையங்களில் இதுவும் ஒன்றாகும். அம்ரித் பாரத் திட்டத்தின் கீழ் தமிழ்நாட்டிற்கென 4100கோடி நிதி ஒதுக்கீடு செய்யப்பட்டுள்ளது. மத்திய அரசின் உள்கட்டமைப்புக்கான பிரதமர் கதி சக்தி அமைப்பின் கீழ் இத்திட்டம் செயற்படுத்தப்படுகிறது. 

அமிர்த பாரத் திட்டத்தின் கீழ் சேலம் கோட்டத்தில் 15 நிலையங்கள் தேர்ந்தெடுக்கப்பட்டன, குன்னூர் தொடருந்து நிலையத்தை புதுப்பிக்கும் பணிக்கு 6.7 கோடி  ரூபாய் ஒதுக்கப்பட்டுள்ளது.

தொடருந்துகள்

மேலும் காண்க 
 நீலகிரி மலை தொடர்வண்டிப் போக்குவரத்து
 இந்திய மலைப்பாதை தொடருந்துகள்

மேற்கோள்கள்

வெளி இணைப்புகள் 
 குன்னூர் தொடருந்து நிலையம் Indiarailinfo.
 

நீலகிரி மாவட்டத்திலுள்ள தொடருந்து நிலையங்கள்
சேலம் தொடருந்து கோட்டம்
101955 பென்னு

101955 பென்னு (101955 Bennu) என்பது அப்பல்லோ கூட்டத்தில் அமைந்துள்ள ஒரு கரிம-வகை சிறுகோள் (asteroid) ஆகும். இது 1999 செப்டெம்பர் 11 இல் கண்டுபிடிக்கப்பட்டது. இது புவியைத் தாக்கவல்ல இரண்டாவது பெரிய விண்பொருளாக பலெர்மோ தீங்கு அறியும் அளவுகோல் மூலம் இனங்காணப்பட்டுள்ளது. 22-ம் நூற்றாண்டில் இச்சிறுகோள் புவியைத் தாக்குவதற்கு 2700-இல்-1 வாய்ப்புள்ளதாகக் கணிக்கப்பட்டுள்ளது. அமெரிக்காவின் நாசா நிறுவனத்தின் ஒசைரிசு-ரெக்சு விண்கலம் இச்சிறுகோளை இலக்கு வைத்தே அனுப்பப்பட்டுள்ளது. 2023 ஆம் ஆண்டில் இவ்விண்கலம் சிறுகோளின் மாதிரிகளை மேலதிக ஆய்விற்காக பூமிக்கு எடுத்து வரும் என எதிர்பார்க்கப்படுகிறது.

101955 பென்னுவின் சராசரி விட்டம் அண்ணளவாக 492 மீட்டர்கள் ஆகும். அரிசிபோ வானிலை ஆய்வுகூடத்தின் வான்கோள் ரேடார், கிளாட்ஸ்டன் தொலை தூர விண்வெளி வலைப் பின்னல் ஆகியவை இச்சிறுகோளை மிகத்துல்லியமாக ஆராய்ந்து வருகிறது. பென்னு சிறுகோள் பம்பரத்தை ஒத்த கிட்டத்தட்ட நெட்டுருளை வடிவத்தை ஒத்தது.

2018 திசம்பர் 3 இல், ஒசைரிசு-ரெக்சு விண்கலம் இரண்டு ஆண்டுகள் பறப்பின் பின்னர் பென்னுவை அடைந்தது. இது சிறுகோளைச் சுற்றிவந்து, அதன் மாதிரிகளை சேகரிக்கத் தகுந்த இடங்களைத் தேர்ந்தெடுக்க பென்னுவின் மேற்பரப்பை விரிவாக ஆராய்ந்து. இதன் ஆய்வுகள் பென்னுவின் திணிவு, மற்றும் அதன் பரம்பலைக் கணிக்க ஆய்வாளர்களுக்கு உதவின.

2019 சூன் 18 இல், ஒசைரிசு-ரெக்சு விண்கலம் மென்னுவின் மேற்பரப்பில் இருந்து 600 மீட்டர் தூரத்தை அணுகியதாக நாசா அறிவித்தது.

2020 அக்டோபர் 20 இல், இவ்விண்கலம் தனது நீட்டிக்கக்கூடிய கைகளைக் கொண்டு பென்னுவில் வெற்றிகரமாகத் தரையிறங்கி மாதிரிகளைச் சேகரித்தது.

மேற்கோள்கள்

வெளி இணைப்புகள் 

 Earth Impact Risk Summary: 101955 1999 RQ36  (Years: 2169–2199) – JPL near-Earth object website
 Orbit parameters – NASA website
 Temperature History and Dynamical Evolution of (101955) 1999 RQ 36: A Potential Target for Sample Return from a Primitive Asteroid (2011 ApJ 728 L42)
 Physical Properties of OSIRIS-REx Target Asteroid (101955) 1999 RQ36 derived from Herschel, ESO-VISIR and Spitzer observations (arXiv:1210.5370 : 19 Oct 2012)
 The Design Reference Asteroid for the OSIRIS-REx Mission Target (101955) Bennu (arXiv:1409.4704 : 16 Sep 2014)

சிறுகோள்கள்
சந்தா கோச்சர்

சந்தா கோச்சர் (பிறப்பு 17 நவம்பர் 1961) இந்தியாவின் மிகப்பெரிய தனியார் வங்கியான ஐசிஐசிஐ வங்கி வங்கியின் மேலாண் இயக்குநரும் தலைமை நிர்வாக அலுவலரும் ஆவார். 2015 ஆம் ஆண்டுக்கான டைம் இதழின் 100 சக்திவாய்ந்த மனிதர்கள் பட்டியலில் இவர் பெயரும் இடம்பெற்றது. ராஜஸ்தான் மாநிலத்தின் ஜோத்புரில் பிறந்த இவர், மும்பையில் உள்ள ஜெய் ஹிந்த் கல்லூரியில் பட்டம் பெற்றார். மும்பையில் வசிக்கும் இவர், தீபக் கோச்சர் என்பவரை மணந்தார். இந்த தம்பதிக்கு ஆர்த்தி, அர்ஜுன் என இரு குழந்தைகள் உள்ளன. அமெரிக்காவின் பிரபல ஃபார்ச்சூன் இதழில், மற்ற உலக அளவிலான சிறந்த பெண் நிர்வாகி பட்டியலில் இவர் பெயர் அடிக்கடி இடம் பெறும்.
வங்கித்துறையில் சிறப்பாக பங்களித்ததற்காக, 2010 ஆம் ஆண்டில் இந்திய அரசு இவருக்கு பத்ம பூசண் விருது வழங்கி சிறப்பித்தது

வீடியோகான் கடன் முறைகேடு வழக்கில்
வீடியோகான் நிறுவனத்துக்கு 3,250 கோடி ரூபாய்  ஐ.சி.ஐ.சி.ஐ வங்கி   கடன் வழங்கியதில் சாந்தா கோச்சார் மீது மோசடிக் குற்றச்சாட்டு எழுப்பப்பட்டது. வீடியோகோன் நிறுவனம் வாங்கிய கடனில் ரூ.2,800 கோடிக்கு மேல் கடன் திருப்பிச் செலுத்தப்படாததால் வாராக்கடனாக அறிவிக்கப்பட்டது. இந்நிலையில், சந்தா கோச்சாரின் கணவர் தீபக் கோச்சாரின் நிறுவனத்தில் வீடியோகான் நிறுவனம் முதலீடு செய்திருந்தது தெரியவந்தது.

எனவே, வீடியோகான் நிறுவனத்தின் வராக் கடன் மோசடியில் சாந்தா கோச்சாருக்கும், அவரது கணவர் தீபக் கோச்சாருக்கும்  தொடர்புள்ளதாகக் குற்றம்சாட்டப்பட்டது. எனவே ஐ.சி.ஐ.சி.ஐ வங்கியின் தலைமைச் செயல் அதிகாரி பதவியை விட்டு    சந்தா கோச்சார் நீங்கியுள்ளார்.

மேற்கோள்கள்

வெளியிணைப்புகள்
 ICICI Board must answer for the scandal around Chanda Kochhar

1961 பிறப்புகள்
வாழும் நபர்கள்
பத்ம பூசண் விருது பெற்றவர்கள்
இந்தியப் பெண் தலைமை நிர்வாக அலுவலர்கள்

20 ஆம் நூற்றாண்டு இந்தியத் தொழிலதிபர்கள்
சிம்ஸ் பூங்கா

சிம்ஸ் பூங்கா (Sim's Park) என்பது தமிழ்நாட்டின், நீலகிரி மலைப்பகுதியில், குன்னூரில் உள்ள ஒரு முதன்மையான சுற்றுலாத் தலமாகும். இது சராசரி கடல் மட்டத்திலிருந்து 1780 மீட்டர் உயரத்தில் உள்ளது. இங்கே அதிகபட்ச வெப்பநிலை 30 டிகிரி செல்சியஸ் வரை செல்கிறது. குறைந்தபட்சம் 5 டிகிரி செல்சியஸ் வெப்ப நிலை இருக்கும். இந்தத் தோட்டத்தில் சராசரியாக 150 செ.மீ. மழை பொழிகிறது.  இந்தப் பூங்கா 12 ஹெக்டேர் பரப்பளவில் விரிந்துள்ளது.

துவக்கம் 

இது ஒரு அசாதாரணமான தாவரவியல் பூங்கா இயற்கை வரையறைகளோடு  நூறாண்டுகளுக்கு மேலாக வளர்ச்சியடைந்து வந்துள்ளது. இது திரு ஜே.டி. சிம்ஸ் மற்றும் மேஜர் முர்ரே ஆகியோரால் 1874 துவக்கி வளர்க்கப்பட்டது. இந்த இயற்கையாக மரங்கள், புதர்கள், கொடிகள் போன்றவை உலகம் முழுவதும் பல்வேறு இடங்களில் இருந்து கொண்டு வரப்பட்டுள்ளன. இங்கு பல அரிய தாவர  இனங்கள் உள்ளன. இந்த பூங்காவின் முக்கிய நிகழ்வு என்றால் மே மாதம் நடக்கும் வருடாந்திர பழம் மற்றும் காய்கறி கண்காட்சியைக் குறிப்பிடலாம்.

சேகரிப்பும் அழகும் 
இது ஒரு இயற்கை தோட்டமாக உள்ளது. பூங்காவின் உள்ளே அழகான மரங்கள்,  வண்ணமயமான மலர்கள், புல்வெளிகள், புதர்கள், கொடிகள் போன்ற பல்வேறு தாவரங்களை இந்தப் பூங்காவுக்காக உலகம் முழுவதும் இருந்து பல்வேறு இடங்களில் இருந்து கொண்டுவரப் பட்டுள்ளன. தாவரங்களில் பல அசாதாரண மர இனங்கள் உள்ளன. ருத்ராட்ச மரம், தாளிசபத்திரி,  குயின்ஸ்லாந்து கரி,  பைன், ஹாண்ட்சம் ஆர்னமெண்டல்  மரம் போன்ற அரிய மதிப்பு மிக்க மரங்களும், அரயுகரியா,  கருவாலி மரம் , பீனிக்ஸ், மக்னோலியா, பைன், மர எண்ணெய், பெர்ன்ஸ் மரம், கமீல்லா போன்ற நயத்தகு மரங்களும் இங்கு உள்ளன.  இந்த பூங்காவில். ஒரு கண்ணாடி வீட்டு உள்ளது. இதில்  வெவ்வேறு அலங்காரச் செடிகள் மற்றும் மலர்கள் உள்ளன. பூங்காவின்  மற்றொரு பக்கத்தில் ரோசா தோட்டமாக பராமரிக்கப்படுகிறது.  இந்தப் பூங்காவில் 85 குடும்பங்களைச் சேர்ந்த 255 பேரினத்தின் 1000 க்கும் மேற்பட்ட இனத் தாவரங்கள் பல்வேறு குழுக்களை உள்ளடக்கியதாக உள்ளது.

அம்சங்கள் 

நீலகிரி ஒரு தனிப்பட்ட வெப்பமண்டல மலை காலநிலையைக் கொண்டுள்ளது, எனவே தோட்டத்தில் மலர்கள் மற்றும் மரங்கள் ஆகியவற்றை வளர்க்க சிறந்த காலநிலை உள்ளது. வெப்பநிலை மாறுபாடு குறைவாகவும், மழை அளவு சீராக இருப்பதன் விளைவாக இங்கு நீண்ட பூக்கும் பருவம் நிலவுகிறது, ஆயிரக்கணக்கான சுற்றுலாப்யணிகள்  ஆண்டு முழுவதும்  குளிர்காலத்தில் கூட இங்கு வருகின்றனர். பூங்கா  சரிவுகளோடும் அதன் மீது நடைபாதைகளைக் கொண்டும்  மிகவும் தனித்துவமான  அழகியதாக உள்ளது. தோட்டத்தின் தலையாய அம்சமாக உள்ளது இங்கு நன்றாக பராமரிக்கப்படும் புல்வெளிகள், கண்களுக்கு விருந்தான பல்வேறு விதமான அழகிய பெரிய வண்ண வண்ண  பூக்கும் தாவரங்களும் ஆகும்.

மேலும் காண்க 
 நீலகிரி மலை
 கேத்தரின் அருவி
 லாம்ப் பாறை
 துரூக் கோட்டை, குன்னூர்
 டால்பின் மூக்கு, குன்னூர்
 கடேரி அருவி
 லேடி கன்னிங்ஸ் சீட், குன்னூர்

வெளி இணைப்புகள்

மேற்கோள்கள் 

இந்தியத் தாவரவியல் பூங்காக்கள்
தமிழ்நாட்டுத் தாவரவியல் பூங்காக்கள்
குன்னூர்
நீலகிரி மாவட்ட சுற்றுலாத் தலங்கள்
எந்திரன் விருது

எந்திரன் விருது (Robot Award) சப்பானின் பொருளாதார, வர்த்தகம் மற்றும் தொழில் துறை அமைச்சகம், 2006 ஆம் ஆண்டில் ஏற்படுத்திய ஒரு வருடாந்திர விருதாகும். எந்திரனையும், எந்திரனியல் ஆராய்ச்சி மற்றும் பயன்பாட்டையும் சந்தைப்படுத்துவதை இலக்காகக் கொண்டு இவ்விருது உருவாக்கப்பட்டது. 65 விண்ணப்பங்களில் இருந்து எட்டு பேர் 2008 ஆம் ஆண்டுக்கான விருதுக்கு தேர்ந்தெடுக்கப்பட்டனர் .

கடந்த ஆண்டில் சிறந்த சேவையை வழங்கியதாகக் கருதப்படும் எந்திரன்கள்   இவ்விருது பெற தகுதியுடையவர்கள் ஆவர். எதிர்காலச் சந்தை வளர்ச்சிக்கு ஈடுகொடுத்து, குறிப்பிட்டதொரு பங்களிப்பை செய்யும் வாய்ப்பை அதிகமாகப் பெற்றுள்ள எந்திரன் படைப்புகள் இத்திட்டத்தில் தேர்ந்தெடுக்கப்பட்டு அங்கீகரிக்கப்படுகின்றன.
இத்திட்டத்தில், எந்திரன் என்பது மூன்று தொழில்நுட்பக் கூறுகளை உள்ளடக்கிய ஓர் அறிவார்ந்த இயந்திர அமைப்பு என்று வரையறுக்கப்படுகிறது. எந்திரனின் பகுதிகள் மற்றும் பயன்படுத்தப்பட்டுள்ள மென்பொருள்களின் சிறப்புத் தன்மைகள் இங்கு முக்கியத்துவம் பெறுகின்றன. உணர்தல், நுண்ணறிவும்   கட்டுப்பாடும் மற்றும் இயக்கம் ஆகியனவற்றை வெளிப்படுத்தும் பின்வரும் எந்திரன் வகைகள் போட்டிக்கு தகுதி பெறுகின்றன .

சேவை எந்திரன்கள்: அலுவலகங்கள், வீடுகள் மற்றும் மக்களின் பொதுப் பயன்பாட்டுக்காக வடிவமைக்கப்பட்டவை.
தொழிற்சாலை எந்திரன்கள்: தொழிற்சாலைகளில் பெருமளவில் தயாரிப்பு நிகழுமிடங்களில் பணிபுரிவதற்காக வடிவமைக்கப்பட்டவை,
பொது மற்றும் எல்லைப்புற எந்திரன்கள்: பேரிடர் நிகழ்வுத் தளங்கள், விண்வெளி மற்றும் ஆழ்கடல் பயணங்கள் போன்ற நிகழ்வுகளில் உயிருக்குப் போராடும் தப்பிப்பிழைத்தவர்களை கண்டறிதல் போன்ற சிறப்புக் காரணங்களுக்காக வடிவமைக்கப்பட்டவை, 
எந்திரன் உறுப்புகள் மற்றும் மென்பொருட்கள்: எந்திரன் தயாரிப்பில் பயன்படுத்தப்பட்டுள்ள சிறப்பு உறுப்புகள் மற்றும் மென்பொருட்களின் உன்னதத் தன்மைக்காக வடிவமைக்கப்பட்டவை ஆகிய நான்கு பிரிவுகளின் அடிப்படையில் அனைத்து எந்திரன்களும் வகைப்படுத்தப்படுகின்றன. 
எதிர்கால சந்தை வளர்ச்சிக்கான வாய்ப்பு மற்றும் திறன் அடிப்படையிலான உள்ளீடுகளை அடிப்படையாகக் கொண்டு நிபுணர்கள் மதிப்பீடுகளை வழங்கும் தேர்ந்தெடுத்தல்  செயல்முறையில் முடிவுகள் அறிவிக்கப்படுகின்றன.

இவை தவிர, 
(அ) சமூகத் தேவைகள் 
 (ஆ) பயணாளிகள் பார்வையில் ஈட்டப்பட்ட புள்ளி மதிப்பு, மற்றும் 
(இ) தொழில்நுட்ப புத்தாக்கம் முதலான அளவுகோல்களும் தேர்வு நடைமுறையில் கூடுதலாகப் பயன்படுத்தப்படுகின்றன

மேற்கோள்கள் 

எந்திர மின்னணுவியல்
தரங்கா

தரங்கா (Taranga) இந்திய மாநிலமான  வடக்கு குசராத்தின் மெக்சனா மாவட்டத்தில் அமைந்துள்ள ஊராகும். இவ்வூரின் மலையில் அமைந்த 14  சுவேதாம்பர மற்றும் 5 திகம்பர  சமணக் கோயில்கள்,  சோலாங்கி மன்னர் குமாரபாலனால் கி பி 1121இல் கட்டப்பட்டதாகும். 
சமணத் தீர்த்தங்கரர்  அஜிதநாதரின் 2.75 மீட்டர் உயரம் கொண்ட பளிங்குச் சிலையை மையமாகக் கொண்டு 24 தீர்த்தங்கரர்களின் சன்னதியுடன் கூடிய கோயில்கள் கட்டப்பட்டுள்ளது.

இவ்விடத்தை பௌத்தர்களும் புனித்த் தலமாக கருதுகின்றனர்.

படக்காட்சிகள்

இதனையும் காண்க

 தில்வாரா சமணர் கோயில்
 பாலிதானா சமணக் கோயில்கள்
 கிர்நார் சமணர் கோயில்கள்
 பவநாத் சமணர் கோயில்கள்
 தரங்கா சமணர் கோயில்
 சிதறால் மலைக் கோவில்
 மேல் சித்தாமூர் சமணர் கோயில்
  குஜராத்தில் சமணம்

மேற்கோள்க்ள்

சைனம்
குஜராத் மாநிலத்திலுள்ள ஊர்களும் நகரங்களும்
சமணக் கோயில்கள்
குசராத்தில் சுற்றுலாத்துறை
மெக்சனா மாவட்டம்
நாகாபரணம்

நாகாபரணம் என்பது இந்து சமயக் கோயில்களில் இறைவனுக்கு அலங்காரம் செய்யப்பயன்படும் ஆபரணங்களில் ஒன்றாகும். சிவாலயங்களின் திருவிழா, பூசை நாட்களில் மூலவரான இலிங்கத்தின் மீது இந்த ஆபணம் சாற்றப்படுகிறது. ஐந்து தலை பாம்பானது படம் எடுப்பதைப் போன்ற அமைப்புடன் இந்த ஆபரணம் காணப்படுகிறது.

சிவபெருமான், விநாயகர், நாகங்கள், அம்மன் ஆகியோருக்கு நாகாபரணங்கள் அணிவிக்கப்படுகின்றன.

நாகாபரண அமைப்பு
இந்த ஆபணத்தில் ஐந்து தலை நாகம் படமெடுப்பதைப் போன்றும், அதனுடைய உடலானது லிங்கத்திருமேனியை சுற்றியும் அமைந்திருக்கும். செம்பு, வெள்ளி, தங்கம் போன்ற உலோகங்களில் இந்த நாகாபரணம் செய்யப்படுகிறது.  

நாகங்களின் உருவ அமைப்பினை செய்து இலிங்கத்திற்கு சூட்டுகின்றனர்.  இந்த ஆபணத்தினை பக்தர்கள் செய்து இந்துக் கோயில்களுக்குத் தருகின்றனர். அதனை யாகங்களில் வைத்து பூசித்து இறைவனுக்கு அணிவிக்கின்றனர்.

சிவாலயத்தில்
சிவாலயத்தில் மூலவரான லிங்கத் திருமேனியைச் சுற்றி ஐந்து தலை நாகம் படமெடுப்பதைப் போன்ற தோற்றத்தில் நாக ஆபரணம் வைக்கப்படுகிறது. அக்னி நட்சத்திரக் காலங்களில் மேலிருந்து நீரை சொட்டுகின்ற தாராபாத்திரம் அமைக்கப்பட்டு அபிசேகம் நடைபெறுவதால் அக்காலங்களில் இந்த நாகாபரணம் வைக்கப்படுவதில்லை.

ஆதாரங்கள்

இந்து சமய இறை ஆபரணங்கள்
பவநகர் அரசு

பவநகர் அரசு (Bhavnagar State) பிரித்தானிய இந்தியாவின் மேற்கில் சௌராட்டிர தீபகற்ப பகுதியில் இருந்த சுதேச சமஸ்தானங்களில் ஒன்றாகும். 7,669 சதுர கிலோ மீட்டர் பரப்பளவு கொண்டிருந்த பவநகர் அரசின் இறுதி மன்னர் பவநகர் அரசை,  இந்தியாவுடன் இணைக்க 15 பிப்ரவரி 1948 அன்று ஒப்புதல் அளித்தார்.

வரலாறு
1194இல் நிறுவப்பட்ட பவநகர் அரசின் துவக்கப் பெயர் செஜக்பூர்   ஆகும். பின்னர் 1723இல் இராஜபுத்திர கோகில் குல பவசிங்ஜி என்ற மன்னர் பவநகர் என்ற புதிய நகரை நிறுவிய பின்னர், நாட்டின் பெயர் பவநகர் அரசு  என பெயர் மாற்றம் செய்யப்பட்டது. 1807 முதல் பவநகர் அரசு ஆங்கிலேயர்களுக்கு கப்பம் கட்டும்  சுதேச சமஸ்தான மன்னர் எனும் அளவில் பவநகர் அரசை ஆண்டனர். 
பவநகர் மன்னர்களின் அரண்மனையான நீலம் தோட்டத்து அரண்மனை தற்போது பாரம்பரிய தங்கும் விடுதியாக மாற்றப்பட்டுள்ளது.

ஆட்சியாளர்கள்
கோகில் இராசபுத்திர குலத்தினர் பவநகர் அரசை 1660 முதல்  1947 முடிய ஆண்டனர்.

1660 – 1703              தாக்கூர் சாகிப் இரத்தன்ஜி இரண்டாம் அகேராஜி 
1703 – 1764               தாக்கூர் சாகிப் பவசிங்ஜி முதலாம் இரத்தன்ஜி  
1764 – 1772                தாக்கூர் சாகிப் அகேராஜி மூன்றாம் சிம்மஜி  
1772 – 1816                தாக்கூர் சாகிப்  வாகத்சிம்மஜி அகேராஜி           
1816 – 1852              தாக்கூர் சாகிப் வஜேசிம்மஜி   
1852 – 1854              தாக்கூர் சாகிப் அகேராஜி நான்காம் பவசிம்மஜி 
1854 – 11 ஏப்ரல் 1870       தாக்கூர் சாகிப்  ஜஸ்வந்த்சிம்மஜி பவ்சிம்மஜி 
11 ஏப்ரல் 1870 – 29 சனவரி 1896   தாக்கூர் சாகிப் ஜஸ்வந்த்சிம்மஜி 
29 சனவரி 1896 – 16 சூலை 1919   இரண்டாம் பவசிங்ஜி
16 சூலை 1919 – 15 ஆகஸ்டு 1947  கிருஷ்ணகுமார் சிங்ஜி

இதனையும் காண்க
 கட்ச் இராச்சியம்
 பரோடா அரசு
 ஜூனாகத் அரசு
 மைசூர் அரசு
 ஹைதராபாத் நிஜாம்
 இந்திய மன்னராட்சி அரசுகளின் பட்டியல்
  இந்தியாவின் அரசியல் ஒருங்கிணைப்பு

மேற்கோள்கள்

வெளி இணைப்புகள்

இந்தியாவின் மன்னராட்சிகள்
பிரித்தானிய இந்தியா
பாவ்நகர் மாவட்டம்
கத்தியவார் முகமை
இன்டன்பர்க் பேரிடர்

{{Infobox Aircraft accident
|name = LZ 129 இன்டன்பர்க்
|image = hindenburg burning.jpg
|alt = 
|caption = இன்டன்பர்க் தீ பிடித்த சில வினாடிகளின் பின்னர் விழத் தொடங்கும் காட்சி
|date = 1937, மே 6 
|type =  தீப்பிடித்த வான்கப்பல்
|site = லேக்ஹர்ஸ்ட் கடற்படை விமான பொறியியல் நிலையம் அருகில் மான்செசுடர்நகரியம், நியூ செர்சி, 
|coords = 
|origin = பிராங்க்ஃபுர்ட், 
|destination = கடற்படை விமானப் பொறியியல் நிலையம் லேக்கேர்சுடு, நியூ செர்சி, 
|last_stopover =
|passengers = 36 
|crew = 61
|injuries = அறியப்படவில்லை
|fatalities = 36 (13 பயணிகள், 22 சேவைப் பணியாளர்கள், தரையில் ஒருவர்)
|survivors = 62
|aircraft_type = இன்டன்பர்க் வகுப்பிலான வான்கப்பல்
|aircraft_name = இன்டன்பர்க்|operator = டொய்ச்ச செப்பெலின்-ரீடெரெய்1
|tail_number = D-LZ129
}}

இன்டன்பர்க் பேரிடர் (Hindenburg disaster) எனும் இது, 1937 ஆம் ஆண்டு, மே 6 இல் நடந்த ஒரு வான்கப்பல் விபத்தாகும். "டொய்ச்ச செப்பெலின்-ரீடெரெய்1" (Deutsche Zeppelin-Reederei1) எனும் நிறுவன இயக்கத்தில் "இன்டன்பர்க் வகுப்பு வான்கப்பல்" (Hindenburg-class airship) வகையைச் சார்ந்த, "இன்டன்பர்க்"  (Hindenburg) எனும் பெயருடைய (பதிவு எண்:D-LZ129'') வான்கப்பல் ஒன்று, அமெரிக்காவின்வின் நியூ செர்சி மாநிலத்திலுள்ள மான்செசுடர்நகரியம் பகுதியில் அமைந்துள்ள "லேக்ஹர்ஸ்ட் கடற்படை விமான பொறியியல் நிலையம்" அருகே, கப்பற் பாய் மரம் உடனான செருமனி பயணிகள் "வான்கப்பல் LZ 129" வான்கப்பலை நங்கூரமிட முயன்ற போது தீ பிடித்து விபத்துக்குள்ளானதாக அறியப்பட்டது. இந்த வான்கப்பல் பயணத்தில், வானூர்தி சேவைப் பணியாளர்கள் 61 பேரும், பயணிகள் 36 பேரும், மொத்தம் 97 பேர்கள் செருமனியின் ஐந்தாவது மிகப்பெரிய நகரமான பிராங்க்ஃபுர்ட்லிருந்து அமெரிக்காவின்வின் நியூ செர்சிக்கு பயணம் மேற்கொண்டிருந்தனர். இலக்கை அடைந்த நிலையில் நடந்த இவ்விபத்தில், 13 பயணிகளும், 22 பயணச் சேவைப் பணியாளர்களும், மற்றும் தரையில் ஒரு சேவைப் பணியாளரும் மொத்தம் 36 பேர்கள் கொல்லப்பட்டு, எஞ்சிய 62 பேர்கள் காயங்களோடு உயிர்தப்பினார்கள்.

மேற்கோள்கள் 

1937 இல் வானூர்தி விபத்துகளும் நிகழ்வுகளும்
நிர்மால்ய தோசம்

நிர்மால்ய தோசம் என்பது  சைவ ஆகமத்தின் படி, சிவன் கோயில்களில் சிவ பெருமானுக்கு படைத்த  படையலை, பூஜை முடிந்த பின்னர் பக்தர்களுக்கு  பிரசாதமாக வழங்கப்படுதில்லை.  காரணம் நிர்மால்ய (எச்சில்) தோசம் ஏற்படும் என்பதால், சிவன் கோயில்களில் எவ்வித பிரசாதமும் பக்தர்களுக்கு விநியோகிக்கப்படுவதில்லை.
  
ஆனால்  பாஞ்சராத்திர ஆகமத்தின் படி, பெருமாள் கோயில்களில் பெருமாளுக்கு படைக்கப்படும் படையல்களுக்கு, நிர்மால்ய தோசம் ஏற்படாது என வேதாந்த தேசிகர் கூறியுள்ளதால், பெருமாளுக்கு படைத்த படையல்களை பக்தர்களுக்கு விநியோகம் செய்யப்படுகிறது.

மேற்கோள்கள்

இந்து சமய நம்பிக்கைகள்
எஸ். எஸ். சரவணன்

எஸ். எஸ். சரவணன், (15 செப்டம்பர் 1975) 2016 தமிழ்நாடு சட்டமன்றத் தேர்தலில், அனைத்திந்திய அண்ணா திராவிட முன்னேற்றக் கழகம் சார்பில் மதுரை தெற்கு சட்டமன்றத் தொகுதிலிருந்து 23,736 வாக்குகள் வித்தியாசத்தில் வெற்றி பெற்று, தமிழ்நாடு சட்டமன்றத்திற்கு, உறுப்பினராகத் தேர்ந்தெடுக்கப்பட்டவர்.

கல்வி
எஸ். பி. சுப்பிரமணியன் - இந்துமதி இணையருக்குப் பிறந்த சரவணன், பள்ளிக் கல்வியை மதுரை சௌராட்டிர மேனிலைப் பள்ளியிலும், கட்டிட பொறியியல் இளநிலை பட்டப்படிப்பை, திண்டுக்கல் பி.எஸ்.என்.ஏ., பொறியியல் தொழில்நுட்பக் கல்லூரியிலும், கட்டமைப்பு பொறியியலில் முதுநிலைப் பட்டப்படிப்பை தஞ்சாவூர் பொன்னையா இராமஜெயம்  பொறியியல் தொழில்நுட்பக் கல்லூரியிலும்  பயின்றவர்.

தொழில்
முதுநிலை கட்டமைப்பு பொறியியலாளரான இவர் சூழிலியல் - தொழில்நுட்ப கட்டுமான   (Enviro- Tec Construction) நிறுவனத்தை மதுரையில் நடத்தி வருகிறார்.

வரலாறு
இவரது தாய் வழி பாட்டனார் கே. எஸ். ராமகிருஷ்ணன், மதுரை நகராட்சி மன்றத் தலைவராக 1967 முதல் 1971 முடிய பணியாற்றியவர். பின்னர் 1971இல் மதுரை கிழக்கு சட்டமன்றத் தொகுதியிலிருந்து தமிழ்நாடு சட்டமன்றத்திற்கு தேர்ந்தெடுக்கப்பட்டவர்.

மேற்கோள்கள்

தமிழ்நாடு சட்டமன்ற உறுப்பினர்கள்
மதுரை மக்கள்
1975 பிறப்புகள்
வாழும் நபர்கள்
சௌராட்டிர நபர்கள்
அனைத்திந்திய அண்ணா திராவிட முன்னேற்றக் கழக அரசியல்வாதிகள்
15 ஆவது தமிழ்நாடு சட்டமன்ற உறுப்பினர்கள்
மதுரை அரசியல்வாதிகள்
பரதேசி யூதத் தொழுகைக் கூடம்

பரதேசி யூதத் தொழுகைக் கூடம் (Paradesi Synagogue) என்பது கொச்சியில் அமைந்துள்ள, நாடுகளின் பொதுநலவாயத்தில் உள்ள செயற்பாட்டிலுள்ள மிகவும் பழமையான யூத தொழுகைக் கூடம் ஆகும். 1567 இல் கட்டப்பட்ட இது கொச்சி இராச்சியத்தில் "கொச்சி யூத" சமுகத்தினால் கட்டப்பட்ட ஏழு தொழுகைக் கூடங்களில் ஒன்றாகும்.

இந்திய மொழிகளின் பயன்பாட்டில் பரதேசி என்பது வெளிநாட்டவரைக் குறிக்கும் என்பதால் அத்தொழுகைக் கூடத்திற்கும் அப்பெயர் அமைந்தது. அது கொச்சி யூதத் தொழுகைக் கூடம் எனவும் அழைக்கப்படும்.

உசாத்துணை

வெளி இணைப்புகள் 

WMF – Paradesi Synagogue, Cochin archived 14 February 2005 on the இணைய ஆவணகம்
Paradesi Synagogue, Frommer's Review, New York Times
Cochin Jews , Overview Of World Religions, Philtar, St Martin's College (UK).

யூத தொழுகைக் கூடங்கள்
பொன் விதி

பொன் விதி (Golden Rule) என்பது தன்னை எவ்வாறு ஒருவர் நடத்த விரும்புகிறாரோ அவ்வாறே மற்றவரை நடத்தும் கோட்பாடாகும். இது பிறர்நல கோட்பாடாக சமயங்களிலும் கலாச்சாரங்களிலும் காணப்படுகிறது.

இக்கோட்பாடு நேரான அல்லது மறையான தடையுத்தரவான ஆளும் வழிகாட்டலாக பின்வருமாறு காணப்படலாம்:

 தன்னை எவ்வாறு ஒருவர் நடத்த விரும்புகிறாரோ அவ்வாறே மற்றவரை நடத்தல் (நேரான அல்லது வழிநடத்தும் வடிவம்).
 தன்னை எவ்வாறு ஒருவர் நடத்த விரும்பவில்லையோ அவ்வாறே மற்றவரை நடத்தாமை (மறையான அல்லது தடையான வடிவம்).
 மற்றவர் தொடர்பில் நீங்கள் எதை விரும்புகிறீர்களோ, அவ்வாறே உங்களையும் விரும்புதல் (இரக்கம் அல்லது பிரதிச் செயல் வடிவம்).

இவற்றையும் பார்க்க 
 உபுண்டு (மெய்யியல்)

வெளி இணைப்புகள்

உசாத்துணை 

மெய்யியல் விதி
பாரீசுவ ஜீனாலயம்

பாரீசுவ ஜீனாலயம் என்பது தமிழ்நாட்டின் தற்போதைய கிருட்டிணகிரி மாவட்டத்தில் உள்ள ஒசூரில் இருந்த ஒரு சைன கோயிலாகும். இக்கோயில் சைனத்தின் இருபத்து மூன்றாவது தீர்தரங்கரான பார்சுவநாதருக்கு அமைக்கப்பட்டது ஆகும்.

வரலாறு 
பழங்காலத்தில் செவிடப்பாடி என அழைக்கப்பட்ட ஒசூரில் ஸ்ரீ பூசந்திர சித்யான நந்தி தேவரின் மகனான தண்டநாயக்க கங்கியப்பன் என்பவரால் பதினோராம் நூற்றாண்டில் கட்டப்பட்டது இந்த பாரீசுவ ஜீனாலயம். இத்தகவலை ஒசூரில் வெங்கடேஷ் நகர் பகுதியில் உள்ள வெங்கடரமண சுவாமி கோயில் உள்ள குன்றில் உள்ள பொ.ஊ. 1127 ஆண்டைச் சேர்ந்த போசள மன்னன் விட்டுணுவர்தனன் காலத் தமிழ்க் கல்வெட்டு குறிப்பிடுகிறது. இந்தக் குன்றிலேயே இந்த சைனக் கோயில் இருந்திருக்கிறது. அந்தக் கோயில் என்ன ஆனது என்று தெரியவில்லை. இங்கிருந்த சைனர்கள் இடம்பெயர்ந்த காலத்திற்கு பிறகு இப்போது உள்ள வெங்கடரமணர் கோயிலாக பிற்காலத்தில் அது மாற்றப்பட்டதாக இருக்க வாய்ப்புண்டு. இதற்குச் சான்றாகக் கோயிலை ஒட்டிய பகுதியிலேயே இந்தக் கல்வெட்டும் சைனத் தீர்தரங்கர் சிற்பமும், கோயிலுக்குப் படியேறும் படிக்கட்டை ஒட்டி இன்னொரு தீர்த்தரங்கர் சிற்பமும் உள்ளன. இந்தக் குன்றில் சைனத் துறவிகள் வாழ்ந்ததற்காண அடையாளங்கள் உள்ளன.

இதனையும் காண்க
 தமிழ்நாட்டில் சமணம்
 தமிழ்நாட்டில் சமணர் கோயில்கள்

மேற்கோள்கள் 

தமிழ்நாட்டு சமணக் கோயில்கள்
கிருஷ்ணகிரி மாவட்டத்திலுள்ள சமணக் கோயில்கள்
சமணக் கோயில்கள்
மேவார்

மேவார் பிரதேசம் அல்லது மேவாட் (Mewar  or  Mewāḍ)  (இந்தி: मेवाड़)  இந்தியாவின் மேற்கில் உள்ள இராஜஸ்தான் மாநிலத்தில் தென்கிழக்கில் அமைந்த நிலப்பரப்பாகும். மேவார் பகுதியில் பில்வாரா மாவட்டம், சித்தோர்கார் மாவட்டம், ராஜ்சமந்து மாவட்டம், உதய்பூர் மாவட்டம், மற்றும் மத்தியப் பிரதேசத்தின் சில பகுதிகள் அடங்கியுள்ளது. மேவார் பகுதியில் ஜவாய் ஆறு மற்றும் பனாஸ் ஆறுகள் பாய்கிறது.

மேவார் பகுதி பல்லாண்டுகளாக இராசபுத்திர மன்னர்களால் தன்னாட்சியுடன் 1817 வரை ஆளப்பட்டது. பின்னர் பிரித்தானிய இந்தியாவின் ஆட்சியாளர்கள் 1798 முதல் 1805 முடிய செயல்படுத்திய இந்தியத் துணைப்படைத் திட்டத்தின் கீழ் மேவார் இராச்சியம், பிரித்தானிய இந்தியா அரசுக்கு கட்டுப்பட்டு, ஆண்டுதோறும் திறை செலுத்தும் சமஸ்தானமானது. இது பிரித்தானிய இந்தியாவின் கட்டுப்பாட்டின் கீழ்  இந்தியப் பகுதியில் இருந்த 565 சமஸ்தானங்களில் ஒன்றாகும்.

1947-இல் இந்திய விடுதலைக்குப் பின்னர் இந்த இராச்சியம் அரசியல்சட்ட முடியாட்சியாக 6 ஏப்ரல் 1949 வரை இருந்தது. பின்னர் சுதேச சமஸ்தானங்களின் இணைப்பு ஒப்பந்தப்படி  7 ஏப்ரல் 1949 அன்று   சமஸ்தானம் இந்தியாவுடன் இணைக்கப்பட்டது.

அமைவிடம் 
மேவார் பகுதியின் வடமேற்கில்  ஆரவல்லி மலைத்தொடரும், வடக்கில் அஜ்மீரும், தெற்கில் குசராத்தும், தென்கிழக்கில்  மத்தியப் பிரதேசத்தின் மால்வா பகுதியும், கிழக்கில் இராஜஸ்தானின் ஹதோதி பகுதியும் எல்லைகளாக அமைந்துள்ளது.

வரலாறு 
மேவார் இராச்சியம்  உதய்ப்பூர் நகரத்தைத் தலைநகராகக் கொண்டு கி பி 530இல் நிறுவப்பட்டது. எனவே மேவாரை உதய்ப்பூர் இராச்சியம் என்றும் அழைப்பர். பின்னர் மேவாரின் தலைநகராக அமைந்த சித்தோர்கார் கோட்டையை   1568-இல்  அக்பர்  கைப்பற்றினார். முகலாயப் பேரரசில் மேவார் பகுதி  150 ஆண்டுகள் இருந்தன.

மேவார் பகுதிகளை இராஜபுத்திர மோரி, குகிலோத் மற்றும் சிசோதியா குல இராஜபுத்திர மன்னர்கள் 1400 ஆண்டுகளுக்கு மேலாக ஆண்டனர்.
1949இல் இந்தியப் பிரிவினைக்கு பின்னர் 1949இல் மேவார் பகுதிகள் இந்திய அரசுடன் இணைக்கப்பட்டது. சித்தோர்கார்  நகரம் சிசோதியா இராஜபுத்திர குலத்தினரின் தலைநகராக விளங்கியது.

பொருளாதாரம் 
மேவார் பகுதியின் பொருளாதாரம் சுற்றுலாத் துறை, கைவினைப் பொருட்கள், சிறுதானியங்கள், நிலக்கடலை, சோயாபீன்ஸ்  மற்றும் கல் தொழிற்சாலைகளையே நம்பியுள்ளது.

படக்காட்சிகள்

இதனையும் காண்க 
 உதய்ப்பூர்
 சித்தோர்கார்
 இராணி இலட்சுமிபாய்
 செகாவதி பிரதேசம்
 மார்வார் பிரதேசம்

மேலும் படிக்க 
 Mewar through the ages, by D. L. Paliwal. Sahitya Sansthan, Rajasthan Vidyapeeth, 1970
 The Kingdom of Mewar: great struggles and glory of the world's oldest ruling dynasty, by Irmgard Meininger. D.K. Printworld, 2000. .
 Costumes of the rulers of Mewar: with patterns and construction techniques, by Pushpa Rani Mathur. Abhinav Publications, 1994. .

மேற்கோள்கள் 

இராஜஸ்தான் வரலாறு
ராஜஸ்தான் புவியியல்
உதய்ப்பூர் மாவட்டம்
சித்தோர்கார்

சித்தோர்கார்  அல்லது சித்தூர் (Chittorgarh)  ()    மேற்கு இந்திய மாநிலமான இராஜஸ்தானின்  சித்தோர்கார் மாவட்டத்தின் தலைமையிட நகரமும், நகராட்சியும் ஆகும். காம்பிர் ஆற்றாங்கரையில் அமைந்த இந்நகரம் முன்னர் மேவார் சிசோடியா இராசபுத்திர  குலத்தின் தலைநகராக விளங்கியது. மேவார் இராச்சியத்தின் தலைநகராக சித்தூர் விளங்கியது.
 
ராணி பத்மினி மற்றும் ராணி கர்ணாவதி,  சித்தூர் கோட்டையை எதிரிகளிடமிருந்து போரிட்டுக் காத்தனர்.
1303இல் அலாவுதீன் கில்சி  சித்தூர் கோட்டையை முற்றுகையிட்டார்,
1598இல் முகலாயப் பேரரசர் அக்பர் சித்தூரை கைப்பற்றினார். சித்தூர் கோட்டை இந்தியாவின் பெரிய கோட்டைகளில் ஒன்றாகும். சித்தூரின் மீராபாய் சிறந்த கிருஷ்ண பக்தை ஆவார்.

கூட்டுத் தீக்குளிப்பு

சித்தூர் கோட்டையை இசுலாமிய மன்னர்கள் கைப்பற்றும் போது, இராசபுத்திர  அரச குலப் பெண்கள் எதிரி மன்னர்களின் கையில் சிக்கிச் சீரழிவதைவிட,   பெரும் தீ வளர்த்து அதில் கூட்டுத்தீக்குளித்து உயிரை மாய்த்துக் கொள்ளும் வழக்கம் உடையவர்கள்.

போக்குவரத்து
தங்க நாற்கரச் சாலைத் திட்டத்தில் சித்தூர் நகரம் அமைந்துள்ளதால், நாட்டின் அனைத்து நகரங்களுடன் இருப்புப்பாதை மற்றும் நெடுஞ்சாலைகள் மூலம் இணைக்கப்பட்டுள்ளது.

சுற்றுலா தலங்கள் 
சித்தோர்கார் கோட்டை

கல்வி 
 மேவார் பல்கலைக்கழகம்
 சைனிக் பள்ளி 
 கேந்திரிய வித்தியாலம்  
 புனித பவுல் உயர்நிலை பள்ளி
 தில்லி பப்ளிக் ஸ்கூல் 
 ஜவஹர் நவோதய வித்தியாலயம்
 பிர்லா மேனிலைப் பள்ளி Birla Shiksha Kendra, Chanderiya, Chittorgarh
 மகாராணா பிரதாப் அரசு மேற்படிப்பு கல்லூரி
 ஆர் என் டி சட்டக் கல்லூரி  
 இராஜஸ்தான் பொறியியல் மற்றும் தொழில் நுட்பக் கல்லூரி (RIET)

தொழிற்சாலைகள்
 இந்துஸ்தான் சிங்க் தொழிற்சாலை 
 பிர்லா சிமெண்ட் தொழிற்சாலை

சித்தூர்  காட்சிகள்

இதனையும் காண்க
 சித்தோர்கார் கோட்டை
 மேவார் இராச்சியம்
 ராணி பத்மினி

மேற்கோள்கள்

வெளி இணைப்புகள்

சித்தோர்கார் மாவட்டம்
இராஜஸ்தான் மாநிலத்திலுள்ள ஊர்களும் நகரங்களும்
பேக்கரைட்டு

பேக்கரைட்டு (Bakerite) என்பது Ca4B4(BO4)(SiO4)3(OH)3•(H2O)) என்ற வேதியியல் வாய்ப்பாடு கொண்ட ஒரு கனிமம் ஆகும். நீரேறிய கால்சியம் போரோ-சிலிக்கேட்டு ஐதராக்சைடுக்கு பேக்கரைட்டு என்ற பொதுப்பெயர் வழங்கப்பட்டுள்ளது. அமெரிக்காவின் கலிபோர்னியாவிலுள்ள பேக்கரில், எரிமலைப் பாறைகளில் இக்கனிமம் கிடைக்கிறது . 
 
ஐக்கிய அமெரிக்க நாட்டின் கலிபோர்னியாவில் இன்யோ மாகாணத்திலுள்ள, பேர்னாசு கிறீக் மாவட்ட, சாவுப் பள்ளத்தாக்கு தேசியப் பூங்காவில், கார்க்சுகிரியு கேன்யன் சுரங்கத்தில் 1903 ஆம் ஆண்டு முதன்முதலாக இக்கனிமம் கண்டறியப்பட்டது. பசிபிக் கடற்கரை போராக்சு நிறுவனத்தின் இயக்குநர் இரிச்சார்டு சி.பேக்கர் கண்டறிந்த காரணத்தால் இக்கனிமத்திற்குப் பேக்கரைட்டு என்ற பெயர் வைக்கப்பட்டது.

மேற்கோள்கள்    

போரேட்டு கனிமங்கள்
சிலிக்கேட்டுகள்
ஒற்றைச்சரிவச்சுக் கனிமங்கள்
நெசோசிலிக்கேட்டுகள்
போரோசிலிக்கேட்டுகள்